
Kære alle
Jeg er den der taler sidst, men jeg vil tale om det der kommer først. 
Nemlig de mindste børn. For når vi taler om 1000 muligheder til 1000 unge, så starter det i barndommen, med de små børn, der skal lære at tro på sig selv, turde prøve og mærke at de hører til. 

I børne- og familieudvalget arbejder vi med rammerne for vores mindste borgere. 
En god barndom har værdi i sig selv. At vores børn møder ind i pasningstilbud og møder dygtige og engagerede voksne, og oplever fællesskaber og har gode oplevelser, er vigtigt i sig selv. 
Men det er naturligvis også her sokkelen til deres fremtid bliver lagt. Til at gå videre i skolelivet, og senere i uddannelse og arbejde, og at indgå i samfundet som dannede og kompetente borgere, der tror på sig selv, og som indgår i fællesskaber med glæde.
Ligesom Liselotte og Skole- og uddannelsesudvalget, så har vi i Børne- og familieudvalget fokus på, at alle vores børn får en god start i livet. Et børneliv med trivsel er pejlemærket.

Vi arbejder i Randers Kommune med et fælles Børne- og læringssyn. 
Grundlæggende tror vi på, at alle børn og unge uanset behov, funktionsniveau, talenter eller baggrund skal mødes af det samme børne- og læringssyn.

Kommunens medarbejdere arbejder ud fra det grundsyn, at alle børn og unge har ressourcer og potentialer – og at alle børn og unge har værdi i sig selv og gør det bedste de kan.

Vores dagtilbud skal skabe den bedste start på livet, for alle vores børn. Både dem der kommer fra udsatte familier og dem der kommer fra ressourcestærke familier. Vi skal have de rette rammer både til børnene på almenområdet, og til børn med specialbehov. 
Det er vigtigt at alle vores børn får mulighed for at blomstre, udnytte deres evner og udvikle deres kompetencer. 

Derfor forsøger vi i Børne- og familieudvalget og ude i praksis hele tiden at skabe de bedste rammer for børnene. Og det gør vi på mange forskellige måder.
For eksempel:
Vi er optagede af at have kvalificeret personale i daginstitutionerne, og arbejder hele tiden på at højne andelen af uddannede pædagoger. For den faglige kvalitet gør en forskel. Vi arbejder både på at rekruttere dygtige folk, og at kompetenceudvikle dem vi har – både i institutionerne og i dagplejen. Her vil jeg løfte en landspolitisk pegefinger – vi har brug for flere unge gerne vil være pædagoger.
Når vi bygger nye institutioner, for at følge med det stigende børnetal, lægger vi stor vægt på at det bliver gode rammer. Vi skal have gode, pædagogiske læringsmiljøer, både inde og ude, som børnene kan trives og udvikles i. Jeg tænker, at nævnte rammer er en vigtig trædesten til at få flere pædagoger i fremtidens Danmark

Vi ved, at børns sproglige udvikling er vigtig, og at hvis de har sproglige udfordringer som små børn, så er det noget der kan forfølge dem ind i skolelivet. Der bliver derfor arbejdet målrettet med sprogudvikling hos alle børn i vores dagtilbud, og de børn der har brug for det får ekstra hjælp. 

Med Randersløftet taler vi om job, uddannelse og fællesskaber. Og fællesskaber arbejder vi med, fra børnene er helt små.

Vi ved, at børn udvikler sig, og lærer sociale spilleregler, når de indgår i meningsfulde og rummelige fællesskaber. 
Vi vil skabe rammerne for gode, trygge fællesskaber for alle børn, hvor børnene også lærer at vise gensidig respekt og hensyn til fællesskabet.



Og jeg er sikker på, at når de mindste børn oplever at indgå i gode fællesskaber, så bliver det også nemmere for dem at gøre det samme i skoletiden, og når de bliver unge. På den måde understøtter vi på børneområdet ambitionen om fællesskaber for unge, i Randersløftet. 

Vi gør hvad vi kan, inden for en professionel ramme, men vi ved jo også at frivillige kræfter kan noget andet. Foreningslivet kan for mange danne rammen for gode og udviklende fællesskaber. Som supplement til fællesskabet i familien og i institutionerne.
For alle børn kan det give positive aftryk for livet at blive mødt med de særlige aktiviteter eller fællesskaber som frivillige skaber. Uanset om barnet bor i Havndal, Langå eller Randers…

Vi er altid åbne for samarbejde med foreninger og andre i lokalsamfundet, som gerne vil bidrage til at give vores mindste noget ekstra. 



Alle de små og store indsatser der bliver lavet, hver dag, for børn og deres familier, er med til at understøtte, at børnene vokser op og kan udfolde deres potentialer hver især. Så de senere står som unge mennesker, der trives og kan håndtere livets forskellige udfordringer, og som har mod og lyst til at indgå i og bidrage til de fællesskaber, livet byder på. 
For mig handler Randersløftet om at give børnene de bedste forudsætninger for at blive unge, der griber mulighederne. Lad os gøre mere af det… 

Fremtidens Randers. Sammen skaber vi vores børns og unges fremtidsudsigt. 1.000 muligheder til 1.000 unge, så starter det i barndommens gade... så at sige.

Tak for ordet.

